CELEX: 52015PC0231
Language: lv
Date: 2015-05-29
Title: Priekšlikums PADOMES ĪSTENOŠANAS LĒMUMS, ar ko groza Lēmumu 2009/790/EK, lai atļautu Polijai pagarināt termiņu tāda īpaša pasākuma piemērošanai, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Brisel?, 29.5.2015
            COM(2015) 231 final
            2015/0118(NLE)
            Priekšlikums
            PADOMES ĪSTENOŠANAS LĒMUMS,
            ar ko groza Lēmumu 2009/790/EK, lai atļautu Polijai pagarināt termiņu tāda īpaša pasākuma piemērošanai, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               Priekšlikuma pamatojums un mērķi
            
            
               Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu
                  1
                (turpmāk "PVN direktīva") Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai nepieļaut noteiktu veidu nodokļa nemaksāšanu vai izvairīšanos no nodokļa maksāšanas.
            
            
               Ar vēstuli, kas Komisijā reģistrēta 2014. gada 23. decembrī, Polija lūdza atļauju turpināt piešķirt nodokļa atbrīvojumu nodokļa maksātājiem, kuru gada apgrozījums nepārsniedz EUR 30 000 ekvivalentu valsts valūtā pēc valūtas maiņas kursa, kas bija spēkā Polijas pievienošanās dienā. Saskaņā ar PVN direktīvas 395. panta 2. punktu Komisija 2015. gada 6. februāra vēstulē informēja pārējās dalībvalstis par Polijas lūgumu. Komisija ar 2015. gada 9. februāra vēstuli paziņoja Polijai, ka tās rīcībā ir visa informācija, kas vajadzīga pieprasījuma izvērtēšanai.
            
            
               Vispārīgais konteksts
            
            
               PVN direktīvas XII sadaļas 1. nodaļā dalībvalstīm paredzēta iespēja mazajiem uzņēmumiem piemērot īpašu režīmu, tostarp iespēja piemērot atbrīvojumu no nodokļa tādiem nodokļa maksātājiem, kuru gada apgrozījums ir mazāks par konkrētu summu. Šis atbrīvojums nozīmē, ka nodokļa maksātājam nav jāiekasē PVN par piegādēm un līdz ar to nodokļa maksātājs nevar atgūt samaksāto priekšnodokli.
            
            
               Saskaņā ar PVN direktīvas 287. panta 14. punktu Polija drīkst atbrīvot no PVN tos nodokļa maksātājus, kuru gada apgrozījums nepārsniedz EUR 10 000 ekvivalentu valsts valūtā pēc valūtas maiņas kursa, kas bija spēkā tās pievienošanās dienā.
            
            
               2009. gadā Polija lūdza atļauju piemērot atkāpi, lai mazajiem tirgotājiem vienkāršotu PVN saistības un valsts nodokļu administrācijai atvieglotu nodokļa iekasēšanu. Padome ar Padomes 2009. gada 20. oktobra Lēmumu 2009/790/EK
                  2
                deva Polijai atļauju atbrīvot no PVN tos nodokļa maksātājus, kuru gada apgrozījums nepārsniedz EUR 30 000 ekvivalentu valsts valūtā, līdz 2012. gada 31. decembrim. Ar padomes Lēmumu 2012/769/ES
                  3
                šīs atkāpes piemērošanas termiņš tika pagarināts līdz 2015. gada 31. decembrim. Šis pasākums nodokļa maksātājiem ir fakultatīvs. Tagad Polija lūdz pagarināt šā pasākuma piemērošanas termiņu.
            
            
               Polijas sniegtā informācija liecina, ka, piemērojot pasākumu, no PVN tika atbrīvoti 103 617 nodokļa maksātāji ar apgrozījumu no EUR 10 000 līdz EUR 30 000 un saskaņā ar aplēsēm kopējie valsts budžeta ieņēmumi no PVN 2013. gadā tāpēc ir sarukuši par aptuveni 0,32 %. 
            
            
               Tāpēc ierosināts pagarināt atkāpes termiņu līdz 2018. gada 31. decembrim vai līdz laikam, kad stājas spēkā direktīva par gada apgrozījuma robežvērtībām, līdz kurām nodokļa maksātājus var atbrīvot no PVN, atkarībā no tā, kura diena iestāsies agrāk.
            
            
               Spēkā esošie noteikumi priekšlikuma jomā
            
            
               Līdzīgas atkāpes ir piešķirtas citām dalībvalstīm.
            
            
               Atbilstība pārējiem ES mērķiem un politikas virzieniem
            
            
               Pasākums ir saskaņā ar Savienības mērķiem attiecībā uz mazajiem uzņēmumiem, kā izklāstīts Komisijas paziņojumā “Vispirms domāt par mazākajiem” – Eiropas Mazās uzņēmējdarbības akts (COM(2008) 394, 2008. gada 25. jūnijs).
            
            
               2.APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               Apspriešanās ar ieinteresētajām personām
            
            
               Neattiecas.
            
            
               Ekspertu atzinumu pieprasīšana un izmantošana
            
         
         
            
               Neatkarīgu ekspertu atzinums nebija vajadzīgs.
            
            
               Ietekmes novērtējums
            
            
               Padomes īstenošanas lēmuma priekšlikuma mērķis ir vēl trīs gadus turpināt vienkāršošanas pasākumu, kas atceļ daudzas PVN saistības uzņēmumiem, kuru gada apgrozījums nepārsniedz EUR 30 000 ekvivalentu valsts valūtā, un tam tādējādi ir iespējama pozitīva ietekme uz administratīvo slogu vairāk nekā 100 000 nodokļa maksātāju salīdzinājumā ar kopējo valsts budžeta ieņēmumu no PVN samazinājumu tikai par 0,32 %.
            
            
               3.PRIEKŠLIKUMA JURIDISKIE ASPEKTI
            
            
               Ierosināto pasākumu kopsavilkums
            
            
               Atļaut Polijai turpināt piemērot pasākumu, ar ko atkāpjas no PVN direktīvas, respektīvi, režīma vienkāršošanas pasākumu uzņēmumiem, kuru gada apgrozījums nepārsniedz EUR 30 000 ekvivalentu valsts valūtā pēc valūtas maiņas kursa, kas bija spēkā tās pievienošanās dienā.
            
            
               Juridiskais pamats
            
            
               PVN direktīvas 395. pants.
            
            
               Subsidiaritātes princips
            
            
               Priekšlikums ir Eiropas Savienības ekskluzīvā kompetencē. Tāpēc subsidiaritātes principu nepiemēro.
            
            
               Proporcionalitātes princips
            
            
               Priekšlikums ir saskaņā ar proporcionalitātes principu šādu iemeslu dēļ.
            
            
               Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus.
            
            
               Ņemot vērā atkāpes ierobežoto darbības jomu, īpašais pasākums ir proporcionāls izvirzītajam mērķim.
            
            
               Juridisko instrumentu izvēle
            
            
               Ierosinātais juridiskais instruments: Padomes īstenošanas lēmums.
            
            
               Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Turklāt Padomes īstenošanas lēmums ir vispiemērotākais juridiskais instruments, jo to var adresēt atsevišķām dalībvalstīm.
            
            
               4.IETEKME UZ BUDŽETU 
            
            
               Priekšlikums neietekmē ES budžetu, jo Polija veiks kompensācijas aprēķinu saskaņā ar Padomes Regulas (EEK, EURATOM) 1553/89 6. pantu.
            
            
               5.IZVĒLES ELEMENTI 
            
         
         
            
               Priekšlikumā ir iekļauta turpināmības klauzula.
            
            
               2015/0118 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko groza Lēmumu 2009/790/EK, lai atļautu Polijai pagarināt termiņu tāda īpaša pasākuma piemērošanai, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  4
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Ar Direktīvas 2006/112/EK 287. panta 14. punktu Polijai ir atļauts piešķirt atbrīvojumu no PVN nodokļa maksātājiem, kuru gada apgrozījums nepārsniedz EUR 10 000 ekvivalentu valsts valūtā pēc valūtas maiņas kursa, kas bija spēkā tās pievienošanās dienā.
            
            
               (2)Ar Direktīvu 2009/790/EK
                  5
                Polijai līdz 2012. gada 31. decembrim, piemērojot atkāpi, bija atļauts piešķirt atbrīvojumu no PVN nodokļa maksātājiem, kuru gada apgrozījums nepārsniedz EUR 30 000 ekvivalentu valsts valūtā pēc valūtas maiņas kursa, kas bija spēkā tās pievienošanās dienā. 
            
            
               (3)Ar Padomes Īstenošanas lēmumu 2012/769/ES
                  6
                Padomes Lēmumā 2009/790/EK paredzētās atkāpes piemērošanas termiņš tika pagarināts līdz 2015. gada 31. decembrim. 
            
            
               (4)Vēstulē, kura Komisijā reģistrēta 2014. gada 23. decembrī, Polija lūdza atļauju piemērot papildu pagarinājumu tā pasākuma piemērošanas termiņam, ar ko atkāpjas no Direktīvas 2006/112/EK 287. panta 14. punkta, lai tā varētu turpināt atbrīvot no pievienotās vērtības nodokļa (PVN) tos nodokļa maksātājus, kuru gada apgrozījums nepārsniedz EUR 30 000 ekvivalentu valsts valūtā pēc valūtas maiņas kursa, kas bija spēkā tās pievienošanās dienā. Ar šo pasākumu minētie nodokļa maksātāji arī turpmāk būtu atbrīvoti no dažām vai visām saistībām attiecībā uz PVN, kuras minētas Direktīvas 2006/112/EK XI sadaļas 2.–6. nodaļā.
            
            
               (5)Komisija 2015. gada 6. februāra vēstulē informēja pārējās dalībvalstis par Polijas pieprasījumu. Komisija ar 2015. gada 9. februāra vēstuli paziņoja Polijai, ka tās rīcībā ir visa informācija, kas vajadzīga pieprasījuma izvērtēšanai.
            
            
               (6)Polijas sniegtā informācija liecina, ka, piemērojot pasākumu, no PVN tika atbrīvoti 103 617 nodokļa maksātāji un saskaņā ar aplēsēm budžeta ieņēmumi no PVN 2013. gadā tāpēc ir sarukuši par aptuveni 0,32 %.
            
            
               (7)Ņemot vērā to, ka šī robežvērtības palielināšana ir samazinājusi PVN saistības mazākajiem uzņēmumiem, un to, ka tie joprojām var izvēlēties parasto PVN režīmu saskaņā ar Direktīvas 2006/112/EK 290. pantu, būtu jāatļauj Polijai piemērot minēto pasākumu vēl vienu ierobežotu laikposmu. Atkāpe neietekmē Savienības pašu resursus, ko veido iekasētais PVN.
            
            
               (8)Attiecīgi būtu jāgroza Lēmums 2009/790/EK, kurā grozījumi izdarīti ar Lēmumu Nr. 2012/769/ES,
            
            
               IR PIEŅĒMUSI ŠO LĒMUMU. 
            
            
               1. pants
            
         
         
            
               2. pantu Lēmumā 2009/790/EK, kurā grozījumi izdarīti ar Lēmuma 2012/769/ES 1. pantu, groza šādi:
            
            
               "2. pants
            
            
               Šis lēmums stājas spēkā tā paziņošanas dienā.
            
            
               To piemēro no 2016. gada 1. janvāra līdz 2018. gada 31. decembrim."
            
            
               2. pants
            
            
               Šis lēmums ir adresēts Polijas Republikai.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  OV L 347, 11.12.2006., 1. lpp.
               
               
                  
                     (2)
                  OV L 283, 30.10.2009., 53.–54. lpp.
               
               
                  
                     (3)
                  OV L 338, 12.12.2012., 27.–28. lpp.
               
               
                  
                     (4)
                  OV L 347, 11.12.2006., 1. lpp.
               
               
                  
                     (5)
                  Padomes 2009. gada 20. oktobra Lēmums 2009/790/ES, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 283, 30.10.2009., 53. lpp.).
               
               
                  
                     (6)
                  Padomes 2012. gada 4. decembra Īstenošanas lēmums 2012/769/EK (OV L 338, 12.12.2012., 27. lpp.).